Document ID: 32014R0848

KOMISJONI RAKENDUSMÄÄRUS (EL) nr 848/2014,
4. august 2014,
milles käsitletakse Corynebacterium glutamicum'i abil toodetud L-valiini kasutamise lubamist kõikide loomaliikide söödalisandina ja millega muudetakse määrust (EÜ) nr 403/2009 L-valiini sisaldava söödalisandi märgistuse osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2 ja artikli 13 lõiget 2,
ning arvestades järgmist:
(1)
Määruses (EÜ) nr 1831/2003 on sätestatud loomasöötades kasutatavate söödalisandite lubade andmise kord ning selliste lubade andmise ning muutmise alused ja menetlused.
(2)
Kooskõlas määruse (EÜ) nr 1831/2003 artikliga 7 esitati taotlus L-valiini lubamiseks. Taotlusele olid lisatud määruse (EÜ) nr 1831/2003 artikli 7 lõikes 3 nõutud andmed ja dokumendid.
(3)
Taotluses käsitletakse Corynebacterium glutamicum'i (KCCM 80058) abil toodetud L-valiini lubamist kõikide loomaliikide söödalisandina, mis klassifitseeritaks söödalisandite kategooria „toitainelised lisandid” alla.
(4)
Euroopa Toiduohutusamet (edaspidi „toiduohutusamet”) jõudis 8. oktoobri 2013. aasta arvamuses (2) järeldusele, et kavandatud kasutustingimuste korral ei avalda Corynebacterium glutamicum'i (KCCM 80058) abil toodetud L-valiin kahjulikku mõju loomade ja inimeste tervisele ega keskkonnale ning et seda võib pidada tõhusaks asendamatu aminohappe L-valiini allikaks kõikide loomaliikide puhul. Toiduohutusameti arvates ei ole vajadust turustamisjärgse järelevalve erinõuete järele. Toiduohutusamet kinnitas ka määruse (EÜ) nr 1831/2003 kohaselt asutatud referentlabori aruande söödas sisalduva söödalisandi analüüsimeetodi kohta.
(5)
Kõnealuse aine hindamine näitab, et määruse (EÜ) nr 1831/2003 artiklis 5 sätestatud tingimused kasutamise lubamiseks on täidetud. Seepärast tuleks anda luba selle aine kasutamiseks käesoleva määruse lisas esitatud viisil.
(6)
Komisjoni määrusega (EÜ) nr 403/2009 (3) on antud luba Escherichia coli'i abil toodetud L-valiini kasutamiseks. Et lõppsöödas oleksid need söödalisandid eristatavad, tuleks nende identifitseerimisnumbrid, nimetused ja lisatud kogused esitada söödamaterjali ja segasööda märgistusel.
(7)
Määrust (EÜ) nr 403/2009 tuleks seega vastavalt muuta. Kuna loa tingimuste muutmine ei ole seotud ohutusega, on otstarbekas ette näha üleminekuperiood, mille jooksul võib olemasolevad varud ära kasutada.
(8)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Lubamine
Lisas nimetatud ainet, mis kuulub söödalisandite kategooriasse „toitainelised lisandid” ja funktsionaalrühma „aminohapped, nende soolad ja analoogid”, lubatakse kasutada söödalisandina loomasöötades kõnealuses lisas esitatud tingimustel.
Artikkel 2
Määruse (EÜ) nr 403/2009 muutmine
Määruse (EÜ) nr 403/2009 lisa üheksandasse veergu lisatakse järgmine lõik:
„Kui söödamaterjali või segasööda märgistusel esitatakse söödalisandi kohta vabatahtlikult teavet, peab see teave sisaldama järgmist:
-
söödalisandi nimetus ja identifitseerimisnumber,
-
lisatud söödalisandi kogus.”
Artikkel 3
Üleminekumeetmed
Artiklis 2 osutatud söödamaterjali ja segasööta, mis on toodetud ja märgistatud enne 25. veebruari 2015 kooskõlas enne 25. augustit 2014 kohaldatud eeskirjadega, võib jätkuvalt turule lasta ja kasutada olemasolevate varude ammendumiseni. Lemmikloomatoidu puhul lõpeb esimeses lauses osutatud tootmis- ja märgistusperiood 25. augustil 2016.
Artikkel 4
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. august 2014

Labels: 0
3
17
6